Nuri al-Maliki
Nuri al-Maliki, Jawad al-Maliki, f. 1.7.1950, irakisk politiker, premierminister 2006-14. Nuri al-Maliki har studeret arabisk litteratur og tilsluttede sig det shiitiske Islamiske Dawa Parti. Fra 1980 levede han i eksil i Iran og Syrien. Efter Saddam Husseins fald i 2003 vendte han tilbage til Irak og blev i 2005 valgt til den midlertidige nationalforsamling. I april 2006 blev han af præsident Jalal al-Talabani udpeget til premierminister, et valg der blev gentaget i november 2010. Al-Maliki baserede i høj grad sin politik på at favorisere sit shiamuslimske bagland på bekostning af Iraks sunnimuslimske mindretal, hvilket bidrog til at styrke radikale sunnimuslimske bevægelser.
Efter at den islamistiske bevægelse ISIS vandt en række overraskende sejre i Nordirak i sommeren 2014 blev al-Maliki tvunget til at træde tilbage som premierminister.